Eristvere

Eristvere oli küla Laiuse kihelkonnas. Nüüdisajal kuulub Painküla küla koosseisu.

Eristvere küla on esimest korda mainitud 1599. aastal, kui ta kuulus Tedweni-nimelise sakslase omandisse. 1601. aastal kuulus Eristvere (Eriszwer) juba Jõgeva mõisa alla ja jäi ka edaspidi selle koosseisu. 1624. aastal elas külas kaks talupoega, mõlemad pärit Saaremaalt. 1795. aastaks oli majapidamiste arv kasvanud 13-ni ning 1858. aastaks 20-ni.Kõpp, Juhan. Laiuse kihelkonna ajalugu. Eesti Kirjanduse Selts, Tartu 1937. 

Eristveres asus 1866. aastal loodud Jõgeva valla vallamaja.

Nõukogude ajal asus külas Estonia kolhoos, hiljem Jõgeva näidissovhoos.

1977. aastal liideti Eristvere küla Painkülaga. Moodustatud uus küla hakkas kandma Painküla nime.

Eristvere külas, Siimusti tee ja Jõgeva–Tartu maantee ristumispaigas, asub vana Eristvere kõrtsihoone, mis on kantud kultuurimälestiste riiklikku registrisse. Kultuurimälestis on ka Eristvere ajalooline asulakoht. 

Eristveres Everti talus on sündinud eesti näitekirjanik ja teatrikriitik Vambola Rähn (1923–1994) ning Tõnnu talus tsensor Jüri Truusmann (1856–1930).

 Vaata ka 
Painküla

 Viited 

 Välislingid 
 Kultuurimälestiste riiklik register – asulakoht Painkülas (9223), Fotod Eristvere kõrtsist
 Jõgeva valla koduleht. Teel Jõgevale läbi Painküla

Kategooria:Jõgeva maakonna endised külad
Kategooria:Laiuse kihelkond